310 poljubaca / Bilo je lijepo
310 poljubaca / Bilo je lijepo je singl sarajevske pop rock grupe Indexi. Objavila ga je izdavačka kuća Jugoton 1979. godine. Muzički aranžman za naslovnu pjesmu "310 poljubaca" napisao je gitarist Indexa Slobodan "Bodo" Kovačević, a muziku i tekst Aleksandar Korać. Pjesma je prvi put koncertno izvedena na festivalu "Beogradsko proleće" te iste godine, a predstavlja mješavinu pop i jazz rock muzičkih stilova. Započinje sa kvalitetnim instrumentalnim uvodom sa solom na akustičnoj gitari i veoma zanimljivom melodijskom linijom na bas-gitari u izvedbi Fadila Redžića, koja u lagahnom jazz rock stilu uvodi u kvalitetnu pjevačku izvedbu Davorina Popovića uz aktivnu upotrebu fusa i povremenim kratkim solo dionicama na akustičnoj gitari. Slobodana Bode Kovačevića. Zvuk u ovoj pjesmi upotpunjuje kvalitetna pratnja na klaviru i električnim orguljama Nenada Jurina. Vrhunac u pjesmi "310 poljubaca" predstavlja pjevljivi plesni refren u pop stilu, nakon kojeg dolazi promjena u sporijem ritmu sa solom na električnim orguljama. Povratak na živahni ritam iz refren sekcije dominira sa malo dužim solom na akustičnoj gitari, koji se razrješava melodijskom temom na bas-gitari s početka pjesme, te nastavlja pjevačkom izvedbom Davorina Popovića i završnim refrenom. Na B strani singla je pjesma pod nazivom "Bilo je lijepo" za koju je muziku, tekst i aranžman napisao basist Indexa Fadil Redžić. Napisana je u stilu progresivne rock muzike, a započinje uvodom na akustičnoj gitari, silaznim hromatskim prijelazom na električnim orguljama i alikvotnim tonovima na električnoj gitari, koji najavljuju pjevanje Davorina Popovića. Aktivnu ulogu u pjesmi imaju klavir i oštar zvuk na električnoj gitari. U obje pjesme na ovoj singl ploči muzičari iz grupe Indexi pokazali su visok kvalitet muziciranja potvrđujući time da su bili jedan od najboljih muzičkih sastava u bivšoj Jugoslaviji. Uočljivo je praćenje tadašnjih svjetskih trendova u jazz rock muzici s kraja 1970-ih, gdje je posebno zanimljiva kombinacija solo dionica na bas-gitari i električnim orguljama u pjesmi "310 poljubaca". To podsjeća na pjesmu "Teen Town" sa albuma Heavy Weather američke jazz fusion grupe Weather Report u kojoj isto tako vodeću ulogu ima virtuozno sviranje Jaca Pastoriusa na bas-gitari uz aktivnu pratnju fusa na bubnjevima (Manolo Badrena) i električnih orgulja (Joe Zawinul).